El Decret 394/1996, de 12 de desembre, pel qual s'estableix el règim de contraprestacions dels usuaris en la prestació dels serveis socials, i s'aproven els preus públics per a determinats serveis socials prestats per la Generalitat de Catalunya (DOGC núm. 2294, de 18.12.1996) va fixar, entre altres preus, al seu annex 3, B) els preus dels serveis socials d'atenció especialitzada a la gent gran.
Aquests preus s'han anat aplicant fins ara sense cap actualització.
Amb posterioritat a l'aprovació d'aquest Decret, el Parlament de Catalunya va aprovar la Llei 15/1997, de 24 de desembre, de taxes i preus públics de la Generalitat de Catalunya, que determina el marc jurídic actualment aplicable a aquesta matèria, i que recull la doctrina del Tribunal Constitucional, bàsicament dictada en la STC 185/1995, del 14 de desembre, la qual va marcar un canvi substancial en la conceptualització jurídica d'aquesta tipologia de recursos de la hisenda de la Generalitat.
L'article 22 de la Llei esmentada estableix que tenen la consideració de preus públics aquelles contraprestacions pecuniàries que se satisfacin per les prestacions de serveis i la realització d'activitats efectuades en règim de dret públic, quan concorren les circumstàncies següents:
a) Si es tracta de serveis o activitats que no són de sol·licitud o de recepció obligatòries per als administrats.
b) Si alhora són prestats o realitzades pel sector privat.
El mateix article determina que la sol·licitud del servei no es considera voluntària si és imposada per disposicions legals o reglamentàries, o si el servei o l'activitat sol·licitada són essencials o imprescindibles per a la vida privada o social de l'administrat.
Així també, d'acord amb aquest nou marc jurídic, la creació, modificació o derogació dels preus públics, amb una sola excepció referida a l'ensenyament universitari, s'han d'efectuar mitjançant una ordre del conseller o consellera competent per raó de la matèria, d'acord amb el procediment establert per la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya, i en compliment d'allò que estableix l'article 23 de la Llei 15/1997, de 24 de desembre.
Els serveis socials d'atenció especialitzada a la gent gran, el preus dels quals s'actualitzen per aquesta Ordre, reuneixen els requisits exigits per la legislació vigent per ser considerats preus públics, tal com van quedar configurats en la seva norma de creació.
Després del llarg període d'aplicació d'aquests preus, que des de l'any 1996 no han estat modificats, s'ha posat de manifest la necessitat d'actualitzar-los, tenint en compte que es tracta de preus que per raons socials es fixen en nivell inferior als costos efectius originats per la prestació dels serveis, en aplicació d'allò establert a l'article 25.2 de la Llei 15/1997, de 24 de desembre, de taxes i preus públics de la Generalitat de Catalunya.
Atès allò que estableix l'article 23 de la Llei 15/1997, de 24 de desembre, de taxes i preus públics de la Generalitat de Catalunya,
Atès l'informe favorable del Consell General de Serveis Socials; d'acord amb el Decret 421/2006, de 28 de novembre, de creació, denominació i determinació de l'àmbit de competències dels departaments de l'Administració de la Generalitat de Catalunya, i en ús de les facultats que m'atorga la Llei 13/1989, de 14 de desembre, d'organització, procediment i règim jurídic de l'Administració de la Generalitat de Catalunya,
Preus dels serveis socials d'atenció especialitzada a la gent gran.
Es modifiquen els preus públics per a la utilització del serveis socials d'atenció especialitzada a la gent gran prestats per l'Administració de la Generalitat de Catalunya, establerts a l'annex 3 del Decret 394/1996, de 12 de desembre, d'acord amb el següent:
B) Serveis socials d'atenció especialitzada a la gent gran.
Serveis de centres residencials per a gent gran: 1.308,00 euros/mes.
Serveis de centres de dia per a gent gran: 24,70 euros/dia.
Habitatges tutelats per a gent gran: 298,50 euros/mes.
Serveis de menjador: 4,70 euros/àpat.
Els serveis de menjador s'han de considerar integrats en els altres preus fixats.
La present ordre entrarà en vigor el primer dia del mes següent al de la seva publicació al Diari Oficial de la Generalitat de Catalunya.
Barcelona, 21 de desembre de 2006